Chytra

Chytra (chytra) je typ starogréckej keramickej nádoby.
 
Chytra (hrniec), široký otvorený guľovitý džbán bez podstavca s jedným alebo dvomi uchami na okraji, bola keramická (aj bronzová ) nádoba na varenie. Niektoré z nich mali aj pokrývku. Chytra sa pred varením položila na keramickú piecku v tvare valca (piecka mala aj iné tvary) alebo okrúhlu trojnožku, pod ktorú sa založil oheň (mimo obydlia ju mohli položiť i na rozžeravené uhlíky).
 
Na aténskej agore sa počas archeologických vykopávok našlo takmer 500 fragmentov týchto kuchynských nádob. Mnohé rozdiely ich tvarov ale sťažujú vypracovať uspokojivý systém ich prezentácie. Väčšina z nich však bola guľatého tvaru, mala jedno ucho alebo dve uchá, ktoré boli orientované vertikálne alebo horizontálne.

V starovekých Aténach sa v mesiaci Anthestérión slávil (11. až 13. dňa) k pocte boha Dionýza sviatok Anthestéria. Posledný deň tohto sviatku sa nazýval Chytrai („Hrnce"), pretože boli Hermovi Chtioniovi (podsvetnému Hermovi) obetované hrnce obsahujúce strukoviny, aby sa tak uzmierili mŕtvi. Bol to zlovestný deň, keď sa po meste potulovali duchovia, ktorých obyvatelia mesta na konci dňa vyhnali s výkrikmi „Preč, strašní duchovia, je koniec Anthestérií."

Referencie a bibliografia

Iné projekty

Pozri aj 
 Typológia starogréckej keramiky

Staroveká grécka keramika
Nádoby